Sauli Niinistön mukaan Suomi voisi osallistua Ukrainan rauhanturvaoperaatioon ”henkisesti ja fyysisesti”, jos sille saataisiin YK:lta laaja mandaatti.

Tasavallan presidentti Sauli Niinistö pitää Ukrainan sotaa Euroopan suurimpana ongelmana.

Tämän vuoksi Niinistön mielestä Suomen intresseissä olisi ottaa osaa myös mahdolliseen Itä-Ukrainan rauhanturvaoperaatioon, mikäli sille saataisiin YK:n mandaatti ja laaja hyväksyntä kaikilta osapuolilta.

Katso Niinistön kommentit aiheesta ylläolevalta videolta.

– Jos vähänkään näyttää siltä, että se kyetään ratkaisemaan, niin kyllä Suomen pitää olla siinä mukana sekä henkisesti että fyysisesti. Niin paljon kuin meillä resursseja riittää, ei mitään mahdottomuuksia, Niinistö sanoi suomalaisille toimittajille Münchenin turvallisuuskokouksessa.

IS esitti Niinistölle tarkentava kysymyksen, mitä tarkoittaa ”fyysisesti”.

– Tietysti joukkoja. Jos syntyy sopimus ja jos se on laaja-alaisella YK:n mandaatilla. Kyllä kai Suomen intresseissä olisi saada tämä Euroopan lukko avautumaan, Niinistö sanoi.

Naton entinen pääsihteeri Anders Fogh Rasmussen on esitellyt Münchenin kokouksessa raporttiaan, jossa YK:lle ehdotetaan jopa 20 000 miehen vahvuisten rauhanturvajoukkojen lähettämistä Ukrainaan.

Idea rauhanturvajoukoista on alkujaan Ukrainan esittämä ja sittemmin myös Venäjä on näyttänyt sille osittaista vihreää valoa. Toistaiseksi osapuolten näkemykset mahdollisen operaation toimivallasta ovat kuitenkin kaukana toisistaan.

Niinistön mukaan Rasmussenin esittämä lista mahdollisista operaatiossa mukana olevista, Natoon kuulumattomista maista on myös ”vähän epärealistinen”.

– Rasmussen puhui Suomesta, Ruotsista, Itävallasta ja ehkä Irlannistakin ja melkoisesta joukosta sotilaita. Se on vähän epärealistinen minun mielestäni, Niinistö sanoi.

Puolustusministeri Jussi Niinistö (sin) kommentoi mahdollista suomalaisten joukkojen lähettämistä Ukrainaan jo perjantaina Münchenissä. Hän oli asian suhteen paljon skeptisempi kuin presidentti Niinistö. Puolustusministerin mielipiteistä on kerrottu tarkemmin tässä jutussa.